એડવોકેટ તન્નાએ ધીરેથી બારીનો સ્ટોપર હટાવી, ઉદાસ આંખે બહાર જોયું. બારીમાંથી દેખાતા ટાવરનો ગેરુઓ રંગ ભીંજાવાથી વધુ ઘેરો લાગતો હતો. તેઓ ટાવરને જોઈ રહ્યા. દોડતાં વાદળાંને કારણે ટાવર ખસતો હોય એવું લાગ્યું. અચાનક એક ડરામણો વિચાર તેમને આવી ગયો. આ ટાવર ઘસી પડે તો ? તેઓ સહેજ ધ્રૂજી ગયા. બારીની ગ્રીલને સખ્તાઈથી પકડી લીધી અને ટાવરને નવેસરથી જોઈ રહ્યા. આમ તો તેઓ વર્ષોથી આ ટાવરને જોતા આવ્યા હતા, પણ આજે ટાવરની એક ભીંતમાં પડેલી ઝીણી તિરાડ પહેલી વાર જ દેખાઈ. તેઓ તિરાડ સામે એકધારું જોઈ રહ્યા. તિરાડ જાણે પહોળી થતી જતી હતી, એમની નજર સામે જ.